# Bemærkninger til forslaget

#### Almindelige bemærkninger

**1. Indledning**

1.1. Den overordnede baggrund for forslaget

Forslaget skal ses i sammenhæng med Naalakkersuisuts Uddannelsesstrategi 2024-2030, hvis overordnede ambition er at sikre, at flere børn og unge opnår en højere uddannelse, end deres forældre fik. Det er Naalakkersuisuts vurdering, at dette vil give et samlet løft på uddannelsesniveauet i samfundet over tid.

Der henvises i strategien til, at der tidligere er blevet evalueret på henholdsvis Majoriaqs arbejdsmarkedsindsats og på vejlednings- og opkvalificeringsindsatsen. I samme forbindelse er det anført, at der sideløbende hermed i 2019 blev gennemført en evaluering af den samlede vejledningsindsats på uddannelses- og arbejdsmarkedsområdet. Denne evaluering blev beskrevet i rapporten ”Grønlands Uddannelsessektor; Undersøgelse til vurdering af den aktuelle uddannelses- og vejledningsindsats” (evalueringsrapport). Rapporten omhandlede udviklingen af vejledningsindsatsen i Grønland efter vedtagelse af den gældende Inatsisartutlov om uddannelses- og erhvervsvejledning fra 2013.

Det anføres i strategien, at der stadig er udfordringer i forhold til målretning og styrkelse af vejledningsindsatserne til trods for, at man har forsøgt at følge op på evalueringsrapporternes anbefalinger.

Det fremgår endvidere af strategien, at vejledningsindsatsen skal gøres ensartet og at aftagerne systematisk skal involveres særligt i forhold til ældstetrinnet i folkeskolen. Ved aftagerne forstås de uddannelsesinstitutioner, som eleverne forventes at kunne blive optaget på. Strategien påpeger også, at vejledningsansvaret i forhold til unge under 18 år skal ligge hos folkeskolen, som skal følge de unge til de er fyldt 18 år. Det fremgår samtidig af uddannelsesstrategien, at vejledningsindsatsen skal løftes ud af Majoriaq og placeres entydigt på brancheskolerne og i folkeskolen, således at det kun er den opsøgende vejledning for unger over 18 år, der skal forblive i Majoriaq.

Da Departementet for Uddannelse, Kultur, Idræt og Kirke udarbejdede et forslag til en bekendtgørelse om opsøgende vejledning og samarbejde om overgangsvejledning, blev det af departementet bemærket, at den gældende lovgivning forpligter Majoriaq til at varetage en række opgaver i forhold til unge under 18 år. Disse opgaver omfatter både opsøgende vejledning og samarbejde vedrørende overgangsvejledning, jf. §§ 19-23 i Inatsisartutlov om uddannelses- og erhvervsvejledning.

På den baggrund kan Naalakkersuisut konstatere, at en gennemførelse af de målsætninger, der er nævnt i uddannelsesstrategien forudsætter en ændring af vejledningsloven. Som konsekvens heraf vil et forslag til en bekendtgørelse om opsøgende vejledning og samarbejde om overgangsvejledning også skulle afstemmes i overensstemmelse med en sådan lovændring. Herefter vil f.eks. den opsøgende vejledning i forhold til unge under 18 år fremover skulle varetages af folkeskolen, mens Majoriaq alene vil skulle foretage opsøgende vejledning af unge over 18 år.

Udarbejdelse af den nævnte bekendtgørelse blev i øvrigt aktualiseret på baggrund af en af evalueringsrapportens konklusioner, idet rapporten i den gældende lovgivning efterlyste autoritative retningslinjer for den opsøgende vejledning af ungemålgruppen. Det anføres i evalueringsrapporten, at bestemmelserne i vejledningsloven om opsøgende vejledning aldrig er blevet beskrevet detaljeret, og det er derfor op til det enkelte Majoriaq-center og kommunen at beslutte, hvordan og hvor ofte de gør det.

Det er stadig planen at imødekomme anbefalingen ved at udarbejde en bekendtgørelse, som fastsætter nærmere regler om den opsøgende vejledning som det er beskrevet i Uddannelsesstrategiens målsætninger.

**2. Hovedpunkter i forslaget**

a) Gældende ret

Gældende ret består af Inatsisartutlov nr. 4 af 29. november 2013 om uddannelses- og erhvervsvejledning som senest ændret ved Inatsisartutlov nr. 18 af 1. december 2021 .

Gældende lovgivning omfatter også Inatsisartutlov nr. 12 af 27. november 2018 om ændring af Inatsisartutloven om uddannelses- og erhvervsvejledning. Lovændringen i 2018 etablerede det materielle hjemmelsgrundlag for den psykologiske og sociale rådgivning, herunder terapeutiske behandling. Dette skete ved tilføjelse af denne opgave i oplistningen af vejledningsopgaver i § 18, stk. 1, og ved tilføjelse i § 3 om, at det påhviler Naalakkersuisut at sørge for denne opgave.

Formålet med lovændringen i 2021 var at indarbejde nogle af evalueringsrapportens anbefalinger, bl.a. ved at forpligte Naalakkersuisut til at udarbejde en national vejledningsstrategi. Samtidig kvalificerede lovændringen uddannelsesinstitutionernes vejledning, både i forhold til formål, beskaffenhed og uddannelses- og kompetencemæssige krav til de personer, der varetager vejledningen, så de svarer til de uddannelses- og kompetencemæssige krav, der gælder for Majoriaq-centrenes vejledning, jf. Inatsisartutlovens § 12. I samme forbindelse blev uddannelsesinstitutionerne også forpligtet til at registrere og indberette oplysninger på individniveau om kommunalbestyrelsens vejledningsindsats og om borgernes uddannelses- og beskæftigelsesmæssige status til Naalakkersuisut, med henblik på etablering af et nationalt datagrundlag.

Udover Selvstyrets bekendtgørelse nr. 3 af 9. marts 2015 om opgaver og forretningsorden for Grønlands vejledningsråd er der ikke udstedt administrative regler med hjemmel i vejledningsloven.

Det fremgår endvidere af den gældende Inatsisartutlovs § 1, stk. 2, at vejledningen i særlig grad skal målrettes unge, men bestemmelsen indeholder ikke en nærmere aldersmæssig præcisering af, hvad der forstås med unge.

Desuden fremgår det af den gældende Inatsisartutlov, at vejledningsansvaret er tilrettelagt som et centralt og et lokalt ansvar, som påhviler henholdsvis Naalakkersuisut og kommunalbestyrelsen.

I forhold til Naalakkersuisuts centrale ansvar fremgår det af Inatsisartutlovens§ 6, at Naalakkersuisut kan etablere et nationalt vejledningscenter til at varetage nogle af de opgaver, eller dele heraf, som det i henhold til vejledningsloven påhviler Naalakkersuisut at løse.

Der er i øvrigt tale om en såkaldt ”kan-bestemmelse”, som derfor ikke forpligter Naalakkersuisut til at etablere et sådant center. Det fremgår af bemærkninger til vejledningsloven, at centret vil være umiddelbart underlagt centraladministrationen, hvis Naalakkersuisut opretter det.

Det fremgår af Inatsisartutlovens § 3, at Naalakkersuisuts vejledningsopgaver indebærer evaluering, udvikling, samordning af vejledningsindsatsen og information om vejledning, herunder etablering og drift af en vejledningsportal på internettet. Derudover skal Naalakkersuisut at udarbejde og distribuere vejledningsmateriale, sikre uddannelse og efteruddannelse af vejledere, sørge for supervision i forhold til lokale vejledningscentre, erfarings- og vidensdeling og yde støtte til netværksdannelse, herunder ved etablering af et nationalt dialogforum. Derudover skal Naalakkersuisut sørge for psykologisk og social rådgivning.

Naalakkersuisut skal herudover kunne yde rådgivning og generel støtte i forhold til de kommunale vejledningsenheders vejledning.

Med hensyn til kommunalbestyrelsens lokale ansvar fremgår det af Inatsisartutlovens § 11, stk. 1, at kommunalbestyrelsen skal sørge for etablering og drift af et kommunalt vejledningscenter. Formålet er at samordne, styrke og målrette vejledningen i kommunerne. Det fremgår desuden af bestemmelsens stk. 2, at kommunalbestyrelsen skal sikre, at det kommunale vejledningscenter samarbejder med den kommunale arbejdsformidling, jf. landstingsforordning om arbejdsformidling m.v.

Med hensyn til de kommunale opgaver fremgår det af Inatsisartutlovens § 9, at kommunalbestyrelsen har ansvaret for, at der ydes vejledning efter loven til borgerne i kommunen. Dette gælder dog ikke for gennemførelses- og overgangsvejledning til uddannelsessøgende, hvor vejledningen foretages af den pågældende uddannelsesinstitution efter de regler, der gælder for den pågældende uddannelse.

Overgangsvejledning omhandler den vejledning, der knytter sig til overgangene fra en uddannelse til en anden eller fra uddannelse til beskæftigelse, jf. vejledningslovens § 2, nr. 4. Gennemførelsesvejledningen handler om rådgivning m.v., som foretages, mens vedkommende er i gang med den konkrete uddannelse, jf. § 2, nr. 3. Formålet med denne type vejledning er først og fremmest at sikre den studerende de bedste betingelser for at gennemføre den aktuelle uddannelse. Gennemførelsesvejledningen omfatter i den forbindelse både vejledning om faglige og sociale forhold, herunder i forhold til trivsel.

Endvidere kan Nalakkersuisut pålægge kommunalbestyrelserne og uddannelsesinstitutionerne at indberette oplysninger om institutionernes vejledningsindsats. Dette omfatter også uddannelsesinstitutioner uden for Selvstyret i form af selvejende institutioner.

Inatsisartutlovens §§ 19-23 fastsætter hvilke opgaver Majoriaq har i forhold til vejledning af unge under 18 år. Det fremgår eksempelvis af § 19, stk. 1, at kommunalbestyrelsen skal sikre, at der løbende samarbejdes mellem det kommunale skolevæsen og det kommunale vejledningscenter om vejledning af unge op til 18 år.

Herudover skal Majoriaq bistå uddannelsesinstitutionerne med forberedelse og gennemførelse af overgangsvejledning. Det er dog uddannelsesinstitutionens ansvar at sikre sig, at vejledningen gennemføres.

Det fremgår samtidig af § 20, stk. 2, at det er en kommunal opgave at foretage opsøgende vejledning for unge, der efter endt folkeskole eller lignende ikke har påbegyndt en uddannelse, er i arbejde, eller unge som har afbrudt et uddannelsesforløb.

Den gældende Inatsisartutlov indeholder ikke en aldersgrænsefor den opsøgende vejledning. Inatsisartutlovens formål er især at sikre rammerne for en særlig indsats over for unge i alderen 16-18 år, som i bemærkningerne benævnes ”ungemålgruppe”.

Endvidere fremgår det af Inatsisartutlovens § 25, at Naalakkersuisut skal indgå en resultatkontrakt med kommunalbestyrelsen om varetagelse af vejledningsopgaverne i henhold til Inatsisartutloven. Kontrakten skal omfatte målene for den kommunale vejledningsindsats, en beskrivelse af forudsætningerne herfor og indeholde konkrete resultatmål for vejledningen. Hvis en kommune ikke opfylder de konkrete resultatmål, har Naalakkersuisut mulighed for at sanktionere detteved en reduktion i bloktilskuddet.

Kommunalbestyrelsens, herunder Majoriaqs opgaver kan sammenfattende angives således:

- vejledning efter Inatsisartutloven til alle borgere i kommunen-sikre uddannelseshandleplaner til særligt udsatte unge-opsøgende vejledning i forhold til ungemålgruppen-registrering og indberetning af relevante oplysninger-oprette og drive kommunale vejledningscentre, der samarbejder med den kommunale arbejdsformidling og det kommunale skolevæsen- sikre, at handleplanerne fra folkeskolen følger eleven i dens videre uddannelsesforløb- sikre, at den lokale vejledning ydes af kvalificerede vejledere under egnede fysiske rammer

De ovenfor nævnte opgaver skal sammenholdes med Selvstyrets centrale opgaver, jf. Inatsisartutlovens § 3 og det forhold, at uddannelsesinstitutionerne, som henhører under Selvstyret, har ansvaret for, at der ydes gennemførelsesvejledning og overgangsvejledning ved inddragelse af det kommunale vejledningscenter.

Det fremgår af Inatsisartutlovens § 2, nr. 7, at opsøgende vejledning er den vejledning, der foretages gennem opsøgende aktiviteter i form af uopfordret henvendelse til den enkelte borger. Endvidere præciseres det i bemærkningerne til bestemmelsen, at opsøgende vejledning kan karakteriseres som en fremskudt vejledningsindsats, hvorved forstås, at vejledningen skal gennemføres der, hvor den vejledte eller målgruppen for vejledningsindsatsen befinder sig. Dette kan være på en uddannelsesinstitution, på arbejdspladsen, i hjemmet eller på offentlige steder, herunder på gadeniveau og i bygder. Der er herudover ikke fastsat yderligere regler om den opsøgende vejledning, eksempelvis i bekendtgørelsesform.

Udover vejledningslovens regler fremgår det af § 1 i Hjemmestyrets bekendtgørelse nr. 17 af 16. oktober 2007 om evaluering af Piareersarfiit centrenes opgavevaretagelse m.v., at kommunen til at styrke arbejdsmarkedsindsatsen og uddannelsesniveauet i kommunen kan oprette et Piareersarfik center med henblik på at varetage opgaver om bl.a. vejledning om uddannelses- og beskæftigelsesmuligheder. Som det fremgår, er der tale om en ”kan-bestemmelse”, hvorfor bekendtgørelsen ikke i sig selv forpligter kommunalbestyrelsen til at etablere f.eks. et vejledningscenter. Bekendtgørelsen omhandler, som det også fremgår af titlen, evaluering af de daværende Piareersarfiit-centres (nu Majoriaq-centre) opgavevaretagelse og de oplysninger, der til brug for evalueringen skal indhentes. Forskriften finder i dag stadig anvendelse i forhold til Majoriaq-centrenes opgavevaretagelse.

Derudover kan nævnes § 1 i Inatsisartutlov om job-, vejlednings- og opkvalificeringscentre, hvoraf det fremgår, at hver kommune skal oprette 1 job-, vejlednings- og opkvalificeringscenter i hver by i kommunen. Centrene har bl.a. til opgave at varetage vejledning og administration af ansøgere til uddannelsesområdet, samarbejde med folkeskolen om vejledning af folkeskolens ældste klassetrin og tilbyde karrierevejledning m.m. Endvidere fremgår det af Inatsisartutlovens § 5, stk. 1, at centrene drives på grundlag af en resultatkontrakt med Naalakkersuisut. Det skal hertil bemærkes, at Inatsisartutloven om job-, vejlednings- og opkvalificeringscentre først og fremmest omhandler centre, der som sådan pålægges bestemte opgaver, hvoraf vejledning alene er en af opgaverne. Den nævnte Inatsisartutlov indeholder også en bestemmelse om indhentelse af statistiske oplysninger som led i tilsynsbeføjelsen. Inatsisartutloven om vejledning omhandler derimod vejledning generelt, herunder både i forhold til Selvstyrets uddannelsesinstitutioner og kommunernes vejledningsindsats i relation til Majoriaq og folkeskolen. Endvidere knytter Inatsisartutloven om job-, vejlednings- og opkvalificeringscentre sig tæt op ad arbejdsmarkedsrelaterede spørgsmål, hvorimod Inatsisartutloven om uddannelses- og erhvervsvejledning i højere grad tager afsæt i uddannelsessystemet.

Endelig er der også regler i Inatsisartutlove om forskellige uddannelser om vejledning af de pågældende uddannelsesinstitutioners elever. Det fremgår f.eks. af § 23, stk. 2 i Inatsisartutlov om erhvervsuddannelser og kurser på erhvervsuddannelsesområdet, at brancheskolerne skal tilbyde eleverne vejledning om valg af uddannelse og erhverv. Bestemmelsen omhandler imidlertid vejledning til de elever, der er i gang med en uddannelse på den pågældende skole og retter sig således ikke mod den generelle studie- og erhvervsvejledning. Bestemmelsen omfatter efter sin ordlyd også brancheskolens elever i de perioder, hvor de måtte være i praktik uden for skolen. Dette gælder uanset det forhold, at Majoriaq tidligere i en lang række tilfælde i praksis har varetaget vejledningen i forhold til elever, som har været i praktik i byer og bosteder, hvor der ikke er en brancheskole.

I forlængelse heraf kan der også henvises til § 33 om brancheskolernes praktikpladskoordinatorfunktion, som har til formål at varetage en række opgaver vedrørende praktikpladser, herunder særligt at foretage opsøgende arbejde med henblik på at tilvejebringe så mange praktikpladser som muligt for brancheskolens elever, jf. bestemmelsens stk. 1. Endvidere omfatter funktionen bl.a. også opgaver vedrørende koordinering af kvalitetsudvikling af praktikforløb og praktiksamarbejder samt kontakt med uddannelsessøgende inden for erhvervsuddannelsesområdet.

Der kan herudover ligeledes henvises til § 39, stk. 1, 1. pkt. i Inatsisartutlov om den gymnasiale uddannelse. Det fremgår af bestemmelsen, at gymnasieskolen skal tilbyde eleverne individuel støtte, rådgivning og vejledning om valg af studieretning, valg af valgfag, gennemførelse af uddannelsen og om uddannelses- og erhvervsvalg.

b) Forslaget

Forslaget har som anført i indledningen til formål at skabe mulighed for at realisere nogle af Uddannelsesstrategiens målsætninger i den gældende Inatsisartutlov om vejledning.

Dette sker for det første ved tilføjelsen i forslagets nr. 1, hvori der foretages en aldersmæssig præcisering af den i § 1, stk. 2 nævnte målgruppe.

Endvidere foreslår Naalakkersuisut at ændre den gældende Inatsisartutlovs§ 19, således at det kommunale vejledningscenter udgår af bestemmelsen. Bestemmelsen præciseres, så det bliver tydeligt, , at ansvaret for vejledningen af unge under 18 år skal påhvilefolkeskolen.

Samtidig vil det lokale vejledningscenter heller ikke længere skulle bistå det kommunale skolevæsen, de frie grundskoler, efterskolerne og folkehøjskolerne og uddannelsesinstitutionerne med forberedelse og gennemførelse af overgangsvejledning. I henhold til § 19, stk. 2, vil denne opgave overgå til uddannelsesinstitutionerne.

Desuden skal det kommunale vejledningscenter ikke længere modtage en kopi af de handleplaner, som folkeskolen har udarbejdet for afgangseleverne samt afgangsbeviser og karakterdata for de enkelte elever mv..

Herudover foreslås § 20, stk. 2 ændret med henblik på at fastsætte en arbejdsfordeling i overensstemmelse med det anførte i Uddannelsesstrategien vedrørende den opsøgende vejledning. Dette er ensbetydende med, at ansvaret for den opsøgende vejledning i forhold til unge under 18 år fremover vil påhvile folkeskolen. De lokale vejledningscentre vil samtidig forsat skulle foretage opsøgende vejledning i forhold til unge, der er fyldt 18 år, jf. forslagets nr. 4.

Opsøgende vejledning indebærer at vejledningen gennemføres der, hvor den unge eller målgruppen for vejledningsindsatsen befinder sig. Dette kan være på en uddannelsesinstitution, på arbejdspladsen, hjemmet eller på offentlige steder, herunder på gadeniveau. Den opsøgende vejledning kan også fokusere på yderdistrikter med et begrænset udbud af uddannelses- og beskæftigelsesmuligheder. Dette skyldes, at der er tale om en målgruppe, som vejlederen almindeligvis ikke vil møde i uddannelsessystemet eller på arbejdsmarkedet.

Som en konsekvens, at folkeskolen overtager forpligtelsen til at foretage opsøgende vejledning i forhold til unge under 18 år, overtager folkeskolen også forpligtelsen til udarbejdelse af den uddannelseshandleplan, som det i dag påhviler de kommunale vejledningscentre at udarbejde.

Derudover foreslås en ændring af Inatsisartutlovens § 22, stk. 2, således at det fremover vil påhvile folkeskolen og ikke de kommunale vejledningscentre at sikre, at der mindst én gang om året afholdes samtaler med den unge under 18 år, og dennes forældremyndighedsindehavere, om opfyldelse af uddannelseshandleplanen og om fastsættelse af nye eller reviderede mål.

Tilsvarende gælder for ændringen af § 23Det drejer sig om forpligtelsen til at sikre, at borgere i kommunen, som har forældremyndighed over unge under 18 år, som har forladt folkeskolen, og som ikke har påbegyndt uddannelse eller erhverv, eller har afbrudt et uddannelsesforløb, modtager almen orientering til om den vejledning om valg af uddannelse og erhverv, som tilbydes unge, herunder orientering om unges uddannelsesmuligheder. Denne forpligtelse skal således også fremover varetages af folkeskolen.

Selv om Inatsisartutloven har gennemgået flere ændringer siden 2013, vurderes de ikke at være af en sådan beskaffenhed, at det kan begrunde udarbejdelse af en ny hovedlov. Hertil kommer, at der i tilfælde af forslagets vedtagelse vil blive udarbejdet en sammenskrivning i form af en lovbekendtgørelse.

**3. Økonomiske og administrative konsekvenser for det offentlige**

Forslaget består helt overvejende af en omorganisering af det materielle hjemmelsgrundlag for vejledningsindsatsen, herunder regulering af rammerne for den vejledning, der allerede foretages i dag. Det drejer sig således om, at en kommunal enhed overtager en opgave, som en anden af kommunens enheder varetager i dag. Både de kommunale vejledningscentre og folkeskolerne henhører således under kommunalbestyrelsens kompetence. Der er således tale om bestemmelser, hvis indhold vurderes at kunne realiseres ved organisatoriske tilpasninger ud fra det gældende bevillingsgrundlag. Det kan heraf konkluderes, at forslaget ikke er udtryk for, at f.eks. kommunalbestyrelsen pålægges nye opgaver, idet der i stedet er tale om en regulering af den måde, som de eksisterende vejledningsopgaver skal tilrettelægges. Opgaverne vil således blive varetaget af den samme myndighed, bortset fra den overgangsvejledning, der sker i forhold til uddannelsesinstitutioner som f.eks. gymnasier og brancheskoler, hvor den kommunale involvering ophører.

Med hensyn til ændringerne i bistanden vedrørende overgangsvejledningen skal det bemærkes, at selve overgangsvejledningen er en opgave, der er placeret i folkeskolen og på hver uddannelsesinstitution. Bistanden omkring overgangsvejledningen er i dag, jf. ordlyden af den gældende Inatsisartutlovs § 19, stk. 2 placeret hos Majoriaq, men flyttes i henhold til forslaget til uddannelsesinstitutionerne, som i forvejen varetager selve overgangsvejledningsopgaven og i øvrigt også gennemførelsesvejledningen. Endvidere pågår sideløbende hermed med inddragelse af uddannelsesinstitutionerne en række brobygningsinitiativer. Uddannelsesinstitutionernes bistand vedrørende overgangsvejledningen forventes derfor ikke at indebære nævneværdige økonomiske konsekvenser for institutionerne.

**4. Økonomiske og administrative konsekvenser for erhvervslivet**

Der forventes ingen økonomiske og administrative konsekvenser for erhvervslivet.

**5. Konsekvenser for miljø, natur og folkesundhed**

Forslaget indebærer ingen konsekvenser for miljøet og naturen. En bedre vejledningsindsats antages dog at få klart positive konsekvenser for folkesundheden.

**6. Konsekvenser for borgerne**

Forslaget antages at medføre en styrkelse af vejledningsindsatsen i forhold til unge under 18 år og af overgangsvejledningen til gavn for eleverne.

**7. Andre væsentlige konsekvenser**

Forslaget har ingen andre væsentlige konsekvenser.

**8. Høring af myndigheder og organisationer m.v.**

Forslaget har i perioden den x. xxx 2025 til den xx. xx 2025 været offentliggjort på Grønlands Selvstyres høringsportal og været i høring hos en række høringsparter. Der henvises i den forbindelse til bilag 2 om høringen.

**Bemærkninger til forslagets enkelte bestemmelser**

### Til § 1

Til nr. 1

Bestemmelsen fastsætter en aldersmæssig afgrænsning i den gældendes Inatsisartutlovs § 1, stk. 2. Bestemmelsen er ensbetydende med, at selv om vejledningen, jf. § 1, stk. 1 skal rettes mod alle borgere, skal vejledningen i særlig grad målrettes unge under 18 år.

Til nr. 2

Til stk. 1

I bestemmelsens stk. 1 slås det fast, at ansvaret for vejledning af unge under 18 år entydigt placeres hos folkeskolen.

Til stk. 2

I bestemmelsens stk. 2 forpligtes de uddannelsesinstitutioner, der antages at aftage elever fra folkeskolen, til at assisterefolkeskolen, uanset om det er kommunalt eller privat m.m., med at forberede og gennemføre overgangsvejledningen.

Ved forberedelse forstås de indledende initiativer, som skal tages med henblik på at forberede eleverne på at modtage overgangsvejledning. Det kan f.eks. dreje sig om, at eleverne anmodes om inden vejledningen at gøre sig tanker og eventuelt nedfælde disse omkring fremtidig uddannelses- og beskæftigelsesønsker, herunder formulere nogle spørgsmål herom.

Uddannelsesinstitutionernes bistand kan omhandle vejledning vedrørende muligheder, betingelser og vilkår i forbindelse med studieforberedende og erhvervsfaglige og videregående uddannelse, andre relevante uddannelsestilbud, herunder i forbindelse med overgangen mellem grundskole og studieforberedende og erhvervsfaglige uddannelser samt eventuelle erhvervsmuligheder. Vejledningens tema vil imidlertid bero på, hvilken af de i bestemmelsen nævnte uddannelsesinstitutioner, der er tale om.

Konkret antages det, at vejledningen vil angå gymnasiale uddannelser, forskellige erhvervs- uddannelser, efterskoleophold, videregående uddannelser, forskellige kurser, herunder opkvalificeringsforløb som f.eks. gymnasiale suppleringskurser og sprogkurser samt andre relevante uddannelsesmuligheder. Det vil imidlertid være folkeskolen, som har ansvaret for, at overgangsvejledningen gennemføres, uanset det tætte samarbejde der kan være mellem uddannelsesinstitutionen og folkeskolen.

Til stk. 3

At den i folkeskoleregi udarbejdede handleplan også skal sendes til den gymnasie- erhvervs- eller brancheskole, som eleven optages på, jf. stk. 3, er begrundet i, at handleplanen vil kunne indgå som et vigtigt redskab i tilrettelæggelsen af undervisningen af de enkelte elever i deres uddannelsesforløb

Til stk. 4

Bestemmelsens stk. 4 er en bemyndigelsesbestemmelse.

Bemyndigelsen kan eksempelvis benyttes til at fastsætte bestemmelser om kontakten mellem de i bestemmelsen nævnte instanser, herunder om orienteringspligt i forhold til opgaver, der samarbejdes om. Derudover kan det dreje sig om fastsættelse af organisatoriske bestemmelser for samarbejde i form af nedsættelse af styregrupper og fælles samarbejdsudvalg. Desuden kan det omhandle regelfastsættelse vedrørende indbyrdes koordination og formidling af vejledningsinitiativer.

Til nr. 3

Bestemmelsen præciserer, at forpligtelsen til at foretage opsøgende vejledning til unge under 18 år påhviler folkeskolen. Opsøgende vejledning indebærer at vejledningen gennemføres der, hvor den unge eller målgruppen for vejledningsindsatsen befinder sig, jf. også det anførte under forslagets almindelige bemærkninger.

Bestemmelsen betyder, at folkeskolen skal foretage opsøgende vejledning om uddannelses- og beskæftigelsesmuligheder i forhold til unge under 18 år, der ikke er i uddannelse eller beskæftigelse. Det kan herved udledes af bestemmelsen, at unge under 18 år på studieforberedende- og erhvervsfaglige uddannelsen samt på videregående uddannelse falder uden for bestemmelsen. Det samme gør elever i folkeskolen.

Forpligtelsen til at yde den pågældende opsøgende vejledning indtræder, når det konstateres, at den unge under 18 er er omfattet af en af de situationer, som er nævnt i bestemmelsen , eksempelvis ved nogle måneder efter at have forladt folkeskolen ikke at være påbegyndt uddannelse.

Til nr. 4

Bestemmelsen betyder, at det det kommunale vejledningscenter skal foretage opsøgende vejledning om uddannelses- og beskæftigelsesmuligheder til unge over 18 år, der ikke er i uddannelse eller i beskæftigelse. Som det også er tilfældet i forhold til forslagets nr. 3, falder unge over 18 år på studieforberedende- og erhvervsfaglige uddannelser samt på videregående uddannelser uden for bestemmelsen.

Til nr. 5

Stk. 1 omhandler spørgsmålet om, hvornår folkeskolen skal udarbejde en uddannelseshandleplan. Det fremgår i den forbindelse, at forpligtelsen til udarbejdelse af uddannelseshandleplaner alene gælder i forhold til unge under 18 år, som er omfattet af den i § 20, stk. 2 nævnte situation. Henset til, at der er tale om umyndige personer, er det et krav, at forældremyndighedsindehaverne i videst muligt omfang involveres i udarbejdelsen af uddannelseshandleplanen.

Bestemmelsens stk. 2 fastslår, at oplysningerne i den handleplan, som blev udarbejdet af den unges folkeskole i vid udstrækning vil blive videreført i uddannelseshandleplanen, hvis oplysningerne fortsat har relevans i forhold til den unges uddannelses- og beskæftigelsesvalg.

Bestemmelsens 2. pkt. tager højde for den situation, at der af en eller anden årsag ikke er udarbejdet en handleplan. Bestemmelsen kan herudover benyttes i forhold til unge fra frie grundskoler, efterskoler og folkehøjskoler, hvor der ikke er en pligt til udarbejdelse af handleplaner. I disse tilfælde forpligtes folkeskolen til på egen hånd at udarbejde en uddannelseshandleplan. Dette gælder også selv om der altså ikke foreligger en handleplan, som kan benyttes som grundlag for arbejdet. Det fremgår samtidig af bestemmelsens 2. pkt., at den unges tidligere skole, som ikke formåede at udarbejde en handleplan, skal bistå folkeskolen i forhold til udfyldelse af indholdet af uddannelseshandleplanen. Det kan i den forbindelse ikke afvises, at der i konkrete tilfælde vil kunne opstå sammenfald ved, at den skole, der forpligtes til at udarbejde en handleplan, også er den skole, som den unge tidligere gik på. Kommunalbestyrelsen vil i sådanne tilfælde kunne forpligte en anden folkeskole til at udarbejde handleplanen med inddragelse af den tidligere skole. Inddragelsen af den unges tidligere skole skal ses på baggrund af en vurdering om, at skolen antages at have størst viden om den unges faglige kompetencer samt andre relevante forudsætninger, herunder eventuelle særlige behov hos den unge.

Til nr. 6

Bestemmelsen fastslår, at folkeskolen har samtaleforpligtelsen med den unge og dennes forældremyndighedsindehavere. Samtalerne skal sikre forfølgelsen af de i uddannelsesplanen fastsatte målsætninger om uddannelsesvalg og vil også kunne benyttes til at justere indholdet af uddannelseshandleplanen. Eftersom en sådan samtale skal afholdes efter behov og mindst 1 gang om året, skal folkeskolen beslutte, om der årligt skal afholdes flere end de i bestemmelsen angivne samtaler.

Til nr. 7

Bestemmelsen betyder, at den generelle informationsforpligtelse i forhold til forældremyndighedsindehavere til unge under 18 år i den i § 20, stk. 2 nævnte situation påhviler folkeskolen.

Det er derfor folkeskolen, som skal gøre forældremyndighedsindehaverne opmærksomme på, hvilke uddannelsesmuligheder der er, herunder forklare, hvordan disse kan opnås, således at den unges nærmeste familie kan understøtte den unges bestræbelser på at træffe et uddannelsesvalg.

Navnlig i forhold til familie m.v., hvor der ikke er uddannelsestraditioner, er det hensigtsmæssig at kunne tydeliggøre, hvad uddannelsesmulighederne konkret består af. Dette omfatter bl.a. oplysninger om uddannelsernes positive konsekvenser i forhold til den unges fremtid. Der ligger heri også en opgave om at afmystificere uddannelsesmulighederne, som ellers kan forekomme komplicerede og uoverskuelige som følge af utilstrækkeligt kendskab til, hvad disse rent faktisk indebærer.

### Til § 2

Bestemmelsen angiver forslagets ikrafttrædelsestidspunkt

**Bilag 1**

|  |
| --- |
| **Forslaget sammenholdt med gældende lov** |
| *Gældende formulering* | *Lovforslaget* |
|  | **§ 1**I Inatsisartutlov nr. 4 af 29. november 2013 om uddannelses- og erhvervsvejledning, som senest ændret ved Inatsisartutlov nr. 18 af 1. december 2021, foretages følgende ændringer: |
|  *Stk. 2.* Vejledningen skal i særlig grad målrettes unge, jf. §§ 19-23.  | **1.** § 1, stk. 2, affattes således:” *Stk. 2.* Vejledningen skal i særlig grad målrettes unge under 18 år, jf. §§ 19-23.”.  |
|  **§ 19.** Kommunalbestyrelsen skal sikre, at der løbende samarbejdes mellem det kommunale skolevæsen og det kommunale vejledningscenter om vejledning af unge op til 18 år.  *Stk. 2.* Som led i samarbejdet efter stk. 1 skal det lokale vejledningscenter bistå det kommunale skolevæsen, de frie grundskoler, efterskolerne og folkehøjskolerne og uddannelsesinstitutionerne med forberedelse og gennemførelse af overgangsvejledning.  *Stk. 3.* Kommunalbestyrelsen skal sikre, at det kommunale vejledningscenter modtager kopi af de i folkeskolen udarbejdede handleplaner for afgangseleverne og andet til brug for vejledningen nødvendigt materiale, herunder afgangsbeviser og karakterdata for de enkelte elever.  *Stk. 4.* Kommunalbestyrelsen skal sikre, at den vejledtes gymnasie-, erhvervs- eller brancheskole modtager kopi af de i folkeskolen udarbejdede handleplaner for afgangseleverne. *Stk. 5.* Naalakkersuisut kan fastsætte nærmere regler om samarbejdet mellem det kommunale skolevæsen og de kommunale vejledningscentre og om samarbejdet mellem uddannelsesinstitutionerne og de kommunale vejledningscentre, herunder samarbejdet om forberedelsen og gennemførelsen af overgangsvejledning. | **2.** § 19 affattes således:” **§ 19.** Ansvaret for vejledningen af unge under 18 år påhviler folkeskolen.  *Stk. 2.* Gymnasie-, erhvervs- og brancheskolerne skal bistå folkeskolen, de frie grundskoler, efterskolerne og folkehøjskolerne med forberedelse og gennemførelse af overgangsvejledning.  *Stk. 3.* Kommunalbestyrelsen skal sikre, at den vejledtes gymnasie-, erhvervs- eller brancheskole inden påbegyndelse af uddannelse hos disse modtager en kopi af den vejledtes handleplan, jf. § 19 i Inatsisartutlov om folkeskolen. *Stk. 4.* Naalakkersuisut kan fastsætte nærmere regler om samarbejdet mellem folkeskolen og uddannelsesinstitutionerne, herunder samarbejdet om forberedelsen og gennemførelsen af overgangsvejledning.” |
|  *Stk. 2.* For unge, der efter endt folkeskole eller tilsvarende undervisningspligtigt forløb ikke har påbegyndt uddannelse eller erhverv, eller som har afbrudt et uddannelsesforløb, skal der foretages opsøgende vejledning. | **3.** § 20, stk. 2, affattes således:” *Stk. 2.* Folkeskolen skal foretage opsøgende vejledning for unge under 18 år, der efter at have forladt folkeskolen eller tilsvarende undervisningspligtigt forløb ikke er i uddannelse eller i arbejde.”.  |
|  | **4**. I § 20 indsættes efter stk. 2 som nyt stykke:” *Stk. 3.* Det kommunale vejledningscenter skal foretage opsøgende vejledning for unge over 18 år, der efter at have forladt folkeskolen eller tilsvarende undervisningspligtigt forløb ikke er i uddannelse eller i arbejde.”.  |
|  **§ 21.** De kommunale vejledningscentre skal som led i vejledningen i samarbejde med den unge og dennes forældremyndighedsindehavere udarbejde en uddannelseshandleplan, hvis den unge er under 18 år og efter endt folkeskole ikke har påbegyndt uddannelse eller erhverv eller har afbrudt et uddannelsesforløb. *Stk. 2.* Uddannelseshandleplanen skal tage afsæt i den handleplan, som elever i folkeskolen i samråd med deres lærere skal udarbejde, jf. inatsisartutlov om folkeskolen. For unge, der ikke har en handleplan fra folkeskolen, skal de lokale vejledningscentre sikre, at uddannelseshandleplanen udarbejdes med størst mulig inddragelse af den unges daværende skole. | **5.**  § 21 affattes således:**” § 21.** Folkeskolen skal som led i vejledningen i samarbejde med den unge og dennes forældremyndighedsindehavere udarbejde en uddannelseshandleplan, hvis den unge er under 18 år og efter at have forladt folkeskolen eller tilsvarende undervisningsforløb ikke er i uddannelse eller i arbejde. *Stk. 2.* Uddannelseshandleplanen skal tage afsæt i den handleplan, som elever i folkeskolen i samråd med deres lærere skal udarbejde, jf. Inatsisartutlov om folkeskolen. For unge, der ikke har en handleplan fra folkeskolen, skal folkeskolen sikre, at uddannelseshandleplanen udarbejdes med størst mulig inddragelse af den unges daværende skole.” |
|  *Stk. 2.* De kommunale vejledningscentre skal sikre, at der efter behov og mindst én gang om året afholdes samtaler med den unge under 18 år, og dennes forældremyndighedsindehavere, om opfyldelse af uddannelseshandleplanen og om fastsættelse af nye eller reviderede mål.  | **6.** § 22, stk. 2, affattes således: *Stk. 2.* Folkeskolen skal sikre, at der efter behov og mindst én gang om året afholdes samtaler med den unge under 18 år, og dennes forældremyndighedsindehavere, om opfyldelse af uddannelseshandleplanen og om fastsættelse af nye eller reviderede mål.”. |
| **§ 23.** De kommunale vejledningscentre skal sørge for, at borgere i kommunen, som har forældremyndighed over unge under 18 år, som har forladt folkeskolen, og som ikke har påbegyndt uddannelse eller erhverv, eller har afbrudt et uddannelsesforløb, modtager almen orientering om den vejledning om valg af uddannelse og erhverv, som tilbydes unge, herunder orientering om unges uddannelsesmuligheder. | **7.** § 23 affattes således:**”** **§ 23.** Folkeskolen skal sørge for, at borgere i kommunen, som har forældremyndighed over unge under 18 år, som efter at have forladt folkeskolen eller tilsvarende undervisningsforløb, ikke er i uddannelse eller i arbejde, modtager almen orientering om den vejledning om valg af uddannelse og erhverv, som tilbydes unge, herunder orientering om unges uddannelsesmuligheder.” |
|  | **§ 2**Inatsisartutloven træder i kraft den 1. januar 2026. |